Komisijos reglamentas (EEB) Nr. 2145/92
1992 m. liepos 29 d.
iš naujo apibrėžiantis paskirties zonas, kurioms yra numatytos grūdų ir ryžių eksporto grąžinamosios išmokos, eksporto mokesčiai ir tam tikros eksporto licencijos
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro grūdų rinkos organizavimo [1] su paskutiniais pakeitimais, padarytais Reglamentu (EEB) Nr. 1738/92 [2], ir ypač į 16 straipsnio 6 dalį,
atsižvelgdama į 1976 m. birželio 21 d. Tarybos reglamentą (EEB) Nr. 1418/76 dėl bendro ryžių rinkos organizavimo [3] su paskutiniais pakeitimais, padarytais Reglamentu (EEB) Nr. 674/92 [4], ir ypač į 17 straipsnio 6 dalį,
kadangi Komisijos reglamentas (EEB) Nr. 1124/77 [5] su paskutiniais pakeitimais, padarytais Reglamentu (EEB) Nr. 3049/89 [6], nustatė paskirties zonas, kurioms turi būti nustatytos grūdų ir ryžių eksporto grąžinamosios išmokos ir mokesčiai;
kadangi Rytų bloke įvyko politinių pokyčių, t. y. Sovietų Sąjunga ir Jugoslavija suskilo į nepriklausomas valstybes, ir dėl to reikia atnaujinti paskirties zonas, nurodytas Reglamento (EEB) Nr. 1124/77 priede; kadangi tame priede vietoje Sovietų Sąjungos ir Jugoslavijos turi būti išvardytos iš jų susiformavusios valstybės; kadangi kartu reikėtų pergrupuoti I, II, III ir VIII zonų valstybes;
kadangi dėl aiškumo reikėtų panaikinti Reglamentą (EEB) Nr. 1124/77 ir perkelti jo nuostatas į šį reglamentą;
kadangi šiuo reglamentu numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Paskirties zonos, kurioms turi būti nustatytos Reglamento (EEB) Nr. 2727/75 1 straipsnio a, b ir c punktuose bei Reglamento (EEB) Nr. 1418/76 1 straipsnio a ir b punktuose nurodytų produktų diferencijuotos eksporto grąžinamosios išmokos ir mokesčiai, yra nurodytos šio reglamento priede.
Reglamentas (EEB) Nr. 1124/77 panaikinamas.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 1992 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. liepos 29 d.